Svend Auken (S), 2001-05-08:
Jeg vil gerne sige tak til ordførerne for den meget positive modtagelse, lovforslaget har fået.
Den afspejler sig jo også i den forespørgsel, vi havde for et øjeblik siden.
Det er jeg meget taknemmelig for, og jeg håber, at udvalgsarbejdet må blive kort og effektivt. Jeg kan helt bekræfte det, der er sagt, jeg tror først af hr. Hansen-Nord, nemlig at de partier, der støtter forslaget, naturligvis ikke er afskåret fra at rejse spørgsmål og diskutere emner undervejs i behandlingen, så vi får det bedst mulige resultat til sidst.
I øvrigt er det glædeligt for regeringen, at DONG's virksomhed har så bred opbakning her i Folketinget, og at der er megen anerkendelse i forhold til den dygtige måde, som DONG ledes på.
Vi har en meget kompetent daglig ledelse i DONG.
Den nuværende direktør, Holger Lavesen, skal snart tage sin afsked, han har gjort en kæmpeindsats sammen med sine medarbejdere for den virksomhed.
Vi har en bestyrelse med meget fremtrædende erhvervsrepræsentanter, der også har gjort, synes jeg, et meget flot stykke arbejde.
Når DONG har været en succes, hænger det ud over dygtigheden hos medarbejderne og en stærk bestyrelse også sammen med, at der har været et solidt politisk grundlag for virksomheden.
Oprindelig var gasprojektet jo en aftale mellem partiet Venstre og mit parti, og det samarbejde, der har været mellem de to partier i alle årene, hvor vi altid har løst problemerne sammen, har givet en stabilitet, heldigvis har mange andre partier også bidraget positivt til at løse problemerne.
Derfor er det mig magtpåliggende at sige, at jeg ikke kan forestille mig nogen ændringer i ejendomsforholdet eller på anden måde, som vi ikke taler om på sædvanlig måde mellem partierne.
Jeg kan ikke forestille mig for at sige tingene
mere direkte, at der sker ændringer på det her punkt, uden at Venstre og Socialdemokratiet er enige. Det vil være meget vanskeligt at fastholde gode folk i ledelsen, gode folk i bestyrelsen, hvis de ikke har en meget bred opbakning i Folketinget, og hvis de beslutninger, de træffer med stor økonomisk rækkevidde og med en lang tidshorisont, ikke hviler på et solidt politisk grundlag.
Med til det billede hører naturligvis også, at vi stiller forventninger: Vi vil have en virksomhed, som er i top, vi vil have, at den skal kunne klare sig i konkurrencen, vi vil have, at den skal kunne bidrage til opfyldelse af vores miljøpolitiske mål.
Vi vil ikke have en virksomhed, som hviler på laurbærrene.
Vi vil have en virksomhed, der er indstillet på at klare sig og også er indstillet på at skulle tjene penge hjem til aktionærerne.
Man taler så meget om shareholdervalue.
Jeg fik nærmest det indtryk på hr. Peter Hansen-Nord, at det var en dårlig aktionær, der stillede forventning til sin virksomhed, men det skal jeg ikke skamme mig over at vi gør.
Vi vil have noget for pengene, men til gengæld må vi så give for de investerede midler, herunder de direkte statslige indskud, der naturligvis skal forrentes som alle andre midler i forbindelse med den opgørelse, der skal foregå.
Vi skal lytte til alle parter i denne her sag, naturligvis skal vi det, og fremtiden er jo ikke helt let at overskue, men jeg synes, at vi har taget godt fat på den, og jeg vil endnu en gang sige tak til ordførerne for de positive indlæg, vi har fået her i dag.
Jeg kan i øvrigt bekræfte fru Anni Svanholts udlægning
af teksten.
Vi skal være enige frem til og med 2003
, hvis vi laver en hurtigere markedsåbning som følge af udviklingen.
Jeg må i øvrigt sige, at jeg synes egentlig, at kombinationen af markedsåbning og høj miljøprofil faktisk er en flot samlet profil her ved indgangen til det 21. århundrede.
Jeg tror, at de fleste ser på, om tingene både er bæredygtige og effektive, og det er præcis det, vi tilstræber, når det gælder DONG.
Jeg tror, at det var hr. Peter Hansen-Nord, der citerede fra evangelierne, da han sagde, at en beslutning om ejerforholdsændringer i DONG kommer som en tyv om natten, men det kunne efterlade et billede, selv om det er et evangelisk billede, af sådan en lyssky virksomhed.
Der er to partier, der er nødt til at være med, hvis det skal være holdbart i fremtiden, og gerne mange flere, men der er i hvert fald to partier, der skal være med.
Vi kan ikke lade DONG blive kastebold alt efter, hvad der er af flertal her i salen.
Der må være en stabilitet i det danske gasprojekt.
Den stabilitet skylder vi også de regionale selskaber, og jeg vil gerne udtrykke meget stor anerkendelse også af deres indsats.
Endnu en gang tak til ordførerne for de mange gode indlæg.